CELEX: 
Language: sl
Date: 2016-10-20 00:00:00
Title: DELEGIRANA UREDBA KOMISIJE (EU) …/… o načrtu za zavržke pri nekaterih vrstah pridnenega ribolova v Sredozemskem morju

OBRAZLOŽITVENI MEMORANDUM
            
            
               1.OZADJE DELEGIRANEGA AKTA 
            
            
               Ključni cilj skupne ribiške politike (SRP), kot je določen v Uredbi (EU) št. 1380/2013
                  1
               , je zmanjšati visoke stopnje neželenega ulova in postopno odpraviti zavržke za vse vrste ribolova v EU. Zavržki pomenijo znatno tratenje virov ter negativno vplivajo na trajnostno izkoriščanje virov in ekonomsko vzdržnost ribolova. SRP zagotavlja tudi večjo regionalizacijo, ki preprečuje/zmanjšuje mikroupravljanje na ravni Unije in zagotavlja, da so pravila prilagojena posebnim značilnostim posamezne vrste ribolova in morskega območja.
            
            
               SRP zagotavlja vrsto določb za lažje izvajanje obveznosti iztovarjanja. V njej so splošne določbe o prožnosti, ki jih države članice lahko uporabljajo v okviru upravljanja kvote ali, v Sredozemskem morju, kjer so bile določene najmanjše referenčne velikosti ohranjanja. Poleg tega SRP zagotavlja posebne mehanizme prožnosti, ki jih je treba izvajati z večletnimi načrti, če teh ni, pa s tako imenovanimi načrti za zavržke. Navedeni načrti za zavržke so predvideni kot začasni ukrep, ki naj bi trajal največ tri leta. Pripravijo se kot skupna priporočila, o katerih se dogovorijo skupine držav članic s skupnim interesom za biološke vire v isti regiji ali morskem bazenu.
            
            
               Obveznost iztovarjanja bo od 1. januarja 2017 obvezna za pridnene vrste, ki opredeljujejo ribolov in za katere v skladu z opredelitvijo iz Priloge III k Uredbi Sveta (ES) št. 1967/2006 (v nadaljnjem besedilu: uredba o Sredozemskem morju)
                  2
                velja najmanjša referenčna velikost ohranjanja. Ta določba velja za ribolov na osliča, progasti bradač, morski list in dolgoostno rdečo kozico v nekaterih območjih v Sredozemskem morju.
            
            
               V skladu s členom 15(5) Uredbe (EU) št. 1380/2013 lahko načrt za zavržke vsebuje naslednje elemente:
            
            
               posebne določbe o ribolovu ali vrstah, za katere velja obveznost iztovarjanja;
            
            
               opredelitev izjem od obveznosti iztovarjanja, če ribolov ali vrsta izpolnjuje določena merila v zvezi z visoko stopnjo preživetja;
            
            
               določbe za izjeme de minimis, kot so podrobno določene v členu 15(5)(c) Uredbe (EU) št. 1380/2013;
            
            
               določbe o dokumentiranju ulova;
            
            
               določitev najmanjših referenčnih velikosti ohranjanja (NRVO).
            
            
               Glede na navedeno so 
            
            
               (1)
                     Francija, Italija in Španija Evropski komisiji predložile predlog za triletni načrt za zavržke pri ribolovu na osliča, progastega bradača, školjke, pokrovačo, ladinke in venernice v zahodnem Sredozemskem morju (geografska podobmočja GFCM 1, 2, 5, 6, 7, 8, 9, 10 in 11);
            
            
               (2)
                     Hrvaška, Italija in Slovenija Evropski komisiji predložile predlog za triletni načrt za zavržke pri ribolovu na osliča, progastega bradača in morski list v Jadranskem morju (geografski podobmočji GFCM 17 in 18) ter;
            
            
                (3)
                     Ciper, Grčija, Italija in Malta Evropski komisiji predložile predlog za triletni načrt za zavržke pri ribolovu na osliča, progastega bradača in dolgoostno rdečo kozico v jugovzhodnem Sredozemskem morju (geografska podobmočja GFCM 15, 16, 19, 20, 22, 23 in 25).
            
            
               2.POSVETOVANJA PRED SPREJETJEM AKTA
            
            
               (1)Skupno priporočilo za načrt za zavržke pri vrstah pridnenega ribolova v zahodnem Sredozemskem morju (geografska podobmočja GFCM 1, 2, 5, 6, 7, 8, 9, 10 in 11).
            
            
               Za namen izvajanja obveznosti iztovarjanja na regionalni ravni v zahodnem Sredozemskem morju so Francija, Italija in Španija 7. julija 2016 službam Evropske komisije predložile skupno priporočilo kot podlago za načrt za zavržke.
            
            
               V skladu s členom 18 Uredbe (EU) št. 1380/2013 predlagani delegirani akt Komisije temelji na skupnem priporočilu, ki so ga pripravile in predložile države članice, ki imajo neposreden upravljalni interes pri ribolovu na osliča, progastega bradača, školjke, pokrovačo, ladinke in venernice v zahodnem Sredozemskem morju. Skupno priporočilo vključuje mnenja izvršnega odbora Svetovalnega sveta za Sredozemsko morje (MEDAC), izražena 8. junija 2016 (ref.190/2016).
            
         
         
            
               Skupno priporočilo vključuje naslednje elemente:
            
            
               vrste ribolova, ki jih zajema načrt za zavržke;
            
            
               izjemo zaradi visoke stopnje preživetja za školjke, pokrovačo (Pecten jacobeus), ladinke (Venerupis spp.) in venernice (Venus spp.), ulovljene z mehaniziranimi strgačami v GSA 1, 2, 5 in 6;
            
            
               izjeme de minimis od obveznosti iztovarjanja za ribolov na osliča (Merluccius merluccius) in progastega bradača (Mullus spp.) na podlagi nesorazmernih stroškov ravnanja z neželenim ulovom;
            
            
               izjemo od obveznosti iztovarjanja za ulove rib, ki so jih poškodovali plenilci;
            
            
               zavezo za izvedbo pilotnih projektov v zvezi s tehničnimi ukrepi za izboljšanje selektivnosti s spremembo ribolovnega orodja in/ali s stabilizacijo prostorsko-časovnih zaprtij.
            
            
               Elemente skupnega priporočila, ki so ga predložile Francija, Italija in Španija, v zvezi z uporabo obveznosti iztovarjanja za pridnene vrste, ki opredeljujejo ribištvo v zahodnem Sredozemskem morju, je ocenil Znanstveni, tehnični in gospodarski odbor za ribištvo (STECF) na plenarnem zasedanju 4.–8. julija 2016
                  3
               .
            
            
               V skladu s sklepi STECF je stopnja preživetja školjk, pokrovače, ladink in venernic, ulovljenih z mehaniziranimi strgačami, potencialno visoka. Kljub temu je STECF priporočil izvedbo posebnih študij za oceno stopenj preživetja zavrženih školjk pri ribolovu z mehaniziranimi strgačami. Glede na navedeno bi morale države članice v okviru predlaganega načrta za zavržke zbrati dodatne znanstvene dokaze o teh posebnih izjemah. Predložene podatke bo STECF ocenil po enem letu, da se potrdi uporaba izjeme. Zlasti za izjemo zaradi preživetja za pokrovače, ladinke in venernice, ulovljene z mehaniziranimi strgačami, uredba določa, da izjema velja samo za leto 2017.
            
            
               Kar zadeva izjemo de minimis, je STECF ugotovil, da bi bile lahko dodatne informacije primerne za dopolnitev utemeljitve te izjeme zaradi nesorazmernih stroškov ravnanja z neželenim ulovom. Vendar je STECF ugotovil, da so na podlagi predhodnih študij predlagane izjeme de minimis nižje od najvišjih stopenj zavržkov za osliča in progastega bradača.
            
            
               Na podlagi teh elementov se načrt za zavržke pri vrstah pridnenega ribolova, ki so značilne za ribištvo v zahodnem Sredozemskem morju, lahko šteje kot prvi korak k postopni odpravi zavržkov za ves ribolov v Uniji z uvedbo obveznosti iztovarjanja za ulove vrst, za katere velja najmanjša velikost.
            
            
               (2)Skupno priporočilo za načrt za zavržke pri vrstah pridnenega ribolova v Jadranskem morju (geografski podobmočji GFCM 17 in 18).
            
            
               Za namen izvajanja obveznosti iztovarjanja na regionalni ravni v Jadranskem morju so Hrvaška, Italija in Slovenija 4. julija 2016 službam Evropske komisije predložile skupno priporočilo kot podlago za načrt za zavržke.
            
            
               V skladu s členom 18 Uredbe (EU) št. 1380/2013 predlagani delegirani akt Komisije temelji na skupnem priporočilu, ki so ga pripravile in predložile države članice, ki imajo neposreden upravljalni interes pri ribolovu na osliča, progastega bradača in morski list v Jadranskem morju. Skupno priporočilo vključuje mnenja izvršnega odbora Svetovalnega sveta za Sredozemsko morje (MEDAC), izražena 8. junija 2016 (ref.190/2016).
            
            
               Skupno priporočilo vključuje naslednje elemente:
            
            
               vrste ribolova, ki jih zajema načrt za zavržke;
            
            
               izjemo zaradi visoke stopnje preživetja od obveznosti iztovarjanja pri ribolovu na morski list (Solea solea), ulovljen z vlečnimi mrežami z gredjo (rapido);
            
            
               izjeme de minimis od obveznosti iztovarjanja za ribolov na osliča (Merluccius merluccius), progastega bradača (Mullus spp.) in morski list (Solea solea) na podlagi nesorazmernih stroškov ravnanja z neželenim ulovom;
            
            
               izjemo za ulove rib, ki so jih poškodovali plenilci;
            
            
               zavezo za izvedbo pilotnih projektov za tehnične ukrepe za izboljšanje selektivnosti a spremembo ribolovnega orodja in/ali s stabilizacijo prostorsko-časovnih zaprtij.
            
            
               Elemente skupnega priporočila, ki so ga predložile Hrvaška, Italija in Slovenija, v zvezi z uporabo obveznosti iztovarjanja za pridnene vrste, ki opredeljujejo ribištvo v Jadranskem morju, je ocenil Znanstveni, tehnični in gospodarski odbor za ribištvo (STECF) na plenarnem zasedanju 4. – 8. julija 20163.
            
         
         
            
               V skladu s sklepi STECF ni dovolj informacij za oceno, ali je mogoče stopnje preživetja morskega lista, ulovljenega z vlečnimi mrežami z gredjo (rapido), šteti za visoke. STECF zato priporoča, naj se izvedejo posebne študije za oceno stopenj preživetja zavrženega morskega lista pri ribolovu z vlečnimi mrežami z gredjo (rapido). Glede na navedeno bi morale države članice v okviru predlaganega načrta za zavržke zbrati dodatne znanstvene dokaze o teh posebnih izjemah. Predložene podatke bo STECF ocenil po enem letu, da se potrdi uporaba izjeme. Zlasti za izjemo zaradi preživetja morski list, ulovljen z vlečnimi mrežami z gredjo (rapido), uredba določa, da izjema velja samo za leto 2017.
            
            
               Kar zadeva izjemo „de minimis“, je STECF ugotovil, da bi bile lahko dodatne informacije primerne za dopolnitev utemeljitve te izjeme zaradi nesorazmernih stroškov ravnanja z neželenim ulovom. Vendar je STECF ugotovil, da so predlagane izjeme de minimis nižje od najvišjih stopenj zavržkov za te tri vrste.
            
            
               Na podlagi teh elementov se načrt za zavržke pri vrstah pridnenega ribolova, ki so značilne za ribištvo v Jadranskem morju, lahko šteje kot prvi korak k postopni odpravi zavržkov za ves ribolov v Uniji z uvedbo obveznosti iztovarjanja za ulove vrst, za katere velja najmanjša velikost.
            
            
               (3)Skupno priporočilo za načrt za zavržke pri vrstah pridnenega ribolova v jugovzhodnem Sredozemskem morju (geografska podobmočja GFCM 15, 16, 19, 20, 22, 23 in 25).
            
            
               Za namen izvajanja obveznosti iztovarjanja na regionalni ravni v jugovzhodnem Sredozemskem morju so Ciper, Grčija, Italija in Malta 4. julija 2016 službam Evropske komisije predložili skupno priporočilo kot podlago za načrt za zavržke.
            
            
               V skladu s členom 18 Uredbe (EU) št. 1380/2013 predlagani delegirani akt Komisije temelji na skupnem priporočilu, ki so ga pripravile in predložile države članice, ki imajo neposreden upravljalni interes pri ribolovu na osliča, progastega bradača in dolgoostno rdečo kozico v vodah jugovzhodnega Sredozemskega morja. Skupno priporočilo vključuje mnenja izvršnega odbora Svetovalnega sveta za Sredozemsko morje (MEDAC), izražena 8. junija 2016 (ref.190/2016).
            
            
               Skupno priporočilo vključuje naslednje elemente:
            
            
               vrste ribolova, ki jih zajema načrt za zavržke;
            
            
               izjeme de minimis od obveznosti iztovarjanja za ribolov na osliča (Merluccius merluccius), progasti bradač (Mullus spp.) in dolgoostno rdečo kozico (Parapenaeus longirostris) na podlagi nesorazmernih stroškov ravnanja z neželenim ulovom;
            
            
               izjemo za ulove rib, ki so jih poškodovali plenilci;
            
            
               zavezo za izvedbo pilotnih projektov za tehnične ukrepe za izboljšanje selektivnosti a spremembo ribolovnega orodja in/ali s stabilizacijo prostorsko-časovnih zaprtij.
            
            
               Elemente skupnega priporočila, ki so ga predložili Ciper, Grčija, Italija in Malta v zvezi z uporabo obveznosti iztovarjanja za pridnene vrste, ki opredeljujejo ribištvo v jugovzhodnem Sredozemskem morju, je ocenil Znanstveni, tehnični in gospodarski odbor za ribištvo (STECF) na plenarnem zasedanju 4.–8. julija 20163.
            
            
               V skladu s sklepi STECF bi lahko dodatne informacije dopolnile utemeljitev izjeme de minimis zaradi nesorazmernih stroškov ravnanja z neželenim ulovom. Vendar je STECF ugotovil, da so predlagane izjeme de minimis nižje od najvišjih stopenj zavržkov za te tri vrste.
            
            
               Na podlagi teh elementov se načrt za zavržke pri vrstah pridnenega ribolova, ki so značilne za ribištvo v jugovzhodnem Sredozemskem morju, lahko šteje kot prvi korak k postopni odpravi zavržkov za ves ribolov v Uniji z uvedbo obveznosti iztovarjanja za ulove vrst, za katere velja najmanjša velikost.
            
            
               3.PRAVNI ELEMENTI DELEGIRANEGA AKTA
            
            
               Povzetek predlaganih ukrepov
            
            
               Glavni pravni ukrep je sprejetje ukrepov, ki bi olajšali izvajanje obveznosti iztovarjanja.
            
            
               Uredba določa vrste rib in ribolova, za katere bi veljali posebni ukrepi, kot je izjema de minimis.
            
            
               Pravna podlaga
            
            
               Člen 15(1)(d) in člen 15(6) ter člen 18(1) in (3) Uredbe (EU) št. 1380/2013 ter člena 15a in 29a Uredbe (ES) št. 1967/2006.
            
         
         
            
               Načelo subsidiarnosti
            
            
               Predlog je v izključni pristojnosti Evropske unije.
            
            
               Načelo sorazmernosti
            
            
               Predlog spada na področje uporabe delegiranih pooblastil, ki so bila na Komisijo prenesena s členom 15(6) Uredbe (EU) št. 1380/2013, ter ne presega tega, kar je potrebno za doseganje cilja navedene določbe.
            
            
               Izbira instrumenta
            
            
               Predlagani instrument: delegirana uredba Komisije.
            
            
               Druga sredstva ne bi bila ustrezna iz naslednjega razloga: na Komisijo je bilo preneseno pooblastilo za sprejetje načrta za zavržke z delegiranimi akti. Država članica, ki ima neposreden upravljalni interes, je predložila skupno priporočilo. Ukrepi iz skupnega priporočila, ki so vključeni v ta predlog, temeljijo na najboljšem razpoložljivem znanstvenem mnenju ter izpolnjujejo vse ustrezne zahteve iz člena 18(5) Uredbe (EU) št. 1380/2013. 
               
            
               DELEGIRANA UREDBA KOMISIJE (EU) …/…
            
            
               z dne 20.10.2016
            
            
               o načrtu za zavržke pri nekaterih vrstah pridnenega ribolova v Sredozemskem morju
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES
                  4
                in zlasti člena 15(6) Uredbe,
            
            
               ob upoštevanju naslednjega:
            
            
               (1)Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova.
            
            
               (2)Člen 15(6) Uredbe (EU) št. 1380/2013 pooblašča Komisijo, da na podlagi skupnih priporočil, ki jih države članice pripravijo po posvetu z zadevnimi svetovalnimi sveti, z delegiranimi akti sprejme načrte za zavržke, ki lahko trajajo največ tri leta.
            
            
               (3)Upravljanje ribištva v Sredozemskem morju je v neposrednem interesu Grčije, Španije, Francije, Hrvaške, Italije, Cipra, Malte in Slovenije. Navedene države članice so 4. in 7. julija 2016 Komisiji predložile tri skupna priporočila v zvezi z načrti za zavržke pri vrstah pridnenega ribolova v Jadranskem morju, jugovzhodnem Sredozemskem morju in zahodnem Sredozemskem morju
                  5
                po posvetovanju s Svetovalnim svetom za Sredozemsko morje. Pridobljen je bil znanstveni prispevek zadevnih znanstvenih organov. V skladu s členom 18(3) Uredbe (EU) št. 1380/2013 bi bilo treba v to uredbo vključiti le tiste ukrepe iz skupnih priporočil, ki so skladni s členom 15(6) navedene uredbe.
            
            
               (4)Glede Sredozemskega morja člen 15 Uredbe (EU) št. 1380/2013 določa obveznost iztovarjanja za celoten ulov vrst, za katere veljajo omejitve ulova, ter tudi za ulov vrst, za katere velja najmanjša velikost, kot je opredeljeno v Prilogi III k Uredbi Sveta (ES) št. 1967/2006
                  6
               . V skladu s členom 15(1)(d) Uredbe (EU) št. 1380/2013 bi se morala obveznost iztovarjanja uporabljati za vrste, ki opredeljujejo ribolov, najpozneje od 1. januarja 2017.
            
            
               (5)Skupna priporočila priporočajo uporabo izjeme od obveznosti iztovarjanja za morski list (Solea solea) v Jadranskem morju ter školjke, pokrovačo (Pecten jacobeus), ladinke (Venerupis spp.) in venernice (Venus spp.) v zahodnem Sredozemskem morju, saj lahko pride do visoke stopnje preživetja, ob upoštevanju značilnosti orodij, ribolovnih praks in ekosistemov.
            
            
               (6)Znanstveni, tehnični in gospodarski odbor za ribištvo (STECF) v svoji oceni
                  7
                ugotavlja, da je potrebnih več študij, da bi se potrdile obstoječe ugotovitve v zvezi z visoko stopnjo preživetja za morski list, pokrovačo, ladinke in venernice. Ker ni prepričljivih dokazov o stopnji preživetja teh vrst, Komisija meni, da bi bilo treba izjemo zaradi visoke stopnje preživetja, dovoljeno v skladu s členom 15(4)(b) Uredbe (EU) št. 1380/2013, vključiti v to uredbo samo za eno leto. Zadevne države članice bi morale Komisiji predložiti ustrezne podatke, ki bi STECF omogočili, da oceni utemeljitve izjeme, in Komisiji, da pregleda ustrezne izjeme.
            
         
         
            
               (7)Na podlagi znanstvenih dokazov iz skupnega priporočila in pregleda, ki ga opravi STECF, ter ob upoštevanju značilnosti orodij, številnih vrst v vseh ribolovnih dejavnostih, ribolovnih vzorcev in posebnosti Sredozemskega morja (npr. prevlada malega ribolova), Komisija meni, da je v izogib nesorazmernim stroškom ravnanja z neželenim ulovom in v skladu s členom 15(5)(c)(ii) Uredbe (EU) št. 1380/2013 primerno določiti izjemo de minimis v skladu z odstotnim deležem, predlaganim v skupnih priporočilih, v okviru omejitev iz člena 15(5)(c) Uredbe (EU) št. 1380/2013.
            
            
               (8)Da se zagotovi ustrezen nadzor, bi bilo treba določiti posebne zahteve za države članice glede priprave seznama plovil, ki jih zajema ta uredba.
            
            
               (9)Ukrepi iz te uredbe neposredno vplivajo na gospodarske dejavnosti, povezane z ribolovno sezono plovil Unije in njenim načrtovanjem, zato bi morala ta uredba začeti veljati takoj po objavi. Glede na skupna priporočila in ob upoštevanju časovnega okvira iz člena 15(1) Uredbe (EU) št. 1380/2013 bi se ta uredba morala uporabljati od 1. januarja 2017 –
            
            
               SPREJELA NASLEDNJO UREDBO:
            
            
               Člen 1
               Izvajanje obveznosti iztovarjanja
            
            
               Obveznost iztovarjanja iz člena 15(1) Uredbe (EU) št. 1380/2013 se uporablja v Sredozemskem morju za vrste ribolova, kakor je navedeno v Prilogi k tej uredbi.
            
            
               Navedena obveznost iztovarjanja se uporablja za vrste iz navedene priloge, ulovljene med ribolovnimi dejavnostmi v vodah Unije ali z ribiškimi plovili Unije zunaj voda Unije v vodah, ki niso pod suverenostjo ali jurisdikcijo tretjih držav.
            
            
               Člen 2
               Opredelitev pojmov
            
            
               1. V tej uredbi se uporabljajo naslednje opredelitve pojmov:
            
            
               (a) „Sredozemsko morje“ pomeni morske vode Sredozemlja vzhodno od črte 5° 36′ zahodne zemljepisne dolžine;
            
            
               (b) „geografska podobmočja GFCM“ (GPO) pomenijo geografska podobmočja Generalne komisije za ribištvo v Sredozemlju (GFCM), kot je opredeljeno v Prilogi I k Uredbi (EU) št. 1343/2011 Evropskega parlamenta in Sveta
                  8
               ;
            
            
               (c) „zahodno Sredozemsko morje“ pomeni geografska podobmočja GFCM 1, 2, 5, 6, 7, 8, 9, 10 in 11;
            
            
               (d) „Jadransko morje“ pomeni geografski podobmočji GFCM 17 in 18;
            
            
               (e) „jugovzhodno Sredozemsko morje“ pomeni geografska podobmočja GFCM 15, 16, 19, 20, 22, 23 in 25.
            
            
               Člen 3
               Izjema zaradi preživetja
            
            
               1.
                     Izjema od obveznosti iztovarjanja iz člena 15(4)(b) Uredbe (EU) št. 1380/2013 za vrste, za katere znanstveni dokazi kažejo visoke stopnje preživetja, se v letu 2017 uporablja za:
            
            
               (a) morski list (Solea solea), ulovljen z vlečnimi mrežami z gredjo (rapido, TBB)
                  9
               , v GPO 17 in 18;
            
            
               (b) pokrovačo (Pecten jacobeus) ulovljeno z mehaniziranimi strgačami (HMD) v GPO 1, 2, 5 in 6;
            
            
               (c) ladinke (Venerupis spp.) ulovljene z mehaniziranimi strgačami (HMD) v GPO 1, 2, 5 in 6;
            
            
               (d) venernice (Venus spp.) ulovljene z mehaniziranimi strgačami (HMD) v GPO 1, 2, 5 in 6.
            
         
         
            
               2.
                     Morski list (Solea solea), pokrovača (Pecten jacobeus), ladinke (Venerupis spp.) in venernice (Venus spp.), ulovljeni v primerih iz odstavka 1, se takoj izpustijo na območju, kjer so bili ulovljeni.
            
            
               3.
                     Države članice z neposrednim upravljalnim interesom pri ribolovu v Sredozemskem morju do 1. maja 2017 Komisiji predložijo dodatne podatke o zavržkih poleg tistih iz skupnih priporočil z dne 4. in 7. julija 2016 in morebitne druge zadevne znanstvene informacije, ki podpirajo izjemo iz odstavka 1. Znanstveni, tehnični in gospodarski odbor za ribištvo (STECF) oceni navedene podatke in informacije najpozneje do 1. julija 2017.
            
            
               Člen 4
               Izjema de minimis
            
            
               Z odstopanjem od člena 15(1) Uredbe (EU) št. 1380/2013 se za naslednje količine vrst, ki opredeljujejo ribolov, kakor je navedeno v Prilogi k tej uredbi, lahko zavržejo v skladu s členom 15(4)(c) Uredbe (EU) št. 1380/2013:
            
            
               (a) v zahodnem Sredozemskem morju (točka 1 Priloge):
            
            
               (i) za osliča (Merluccius merluccius) in progastega bradača (Mullus spp.) v letih 2017 in 2018 do največ 7 %, v letu 2019 pa do največ 6 % celotnega letnega ulova navedenih vrst s plovili, ki uporabljajo vlečne mreže; in
            
            
               (ii) za osliča (Merluccius merluccius) in progastega bradača (Mullus spp.) do največ 1 % celotnega letnega ulova navedenih vrst s plovili, ki uporabljajo zabodne mreže;
            
            
               (a) v Jadranskem morju (točka 2 Priloge): 
            
            
               (i) za osliča (Merluccius merluccius) in progastega bradača (Mullus spp.) v letih 2017 in 2018 do 7 %, v letu 2019 pa do 6 % celotnega letnega ulova navedenih vrst s plovili, ki uporabljajo vlečne mreže;
            
            
               (ii) za osliča (Merluccius merluccius) in progastega bradača (Mullus spp.) do 1 % celotnega letnega ulova navedenih vrst s plovili, ki uporabljajo zabodne mreže;
            
            
               (iii) za osliča (Merluccius merluccius) in progastega bradača (Mullus spp.) do 1 % celotnega letnega ulova navedenih vrst s plovili, ki uporabljajo vlečne mreže z gredjo (rapido);
            
            
               (iv) za morski list (Solea solea) v letih 2017 in 2018 do 3 %, v letu 2019 pa do 2 % celotnega letnega ulova te vrste s plovili, ki uporabljajo vlečne mreže; in
            
            
               (v) za morski list (Solea solea) 0 % celotnega letnega ulova te vrste s plovili, ki uporabljajo zabodne mreže;
            
            
               (c) v jugovzhodnem Sredozemskem morju (točka 3 Priloge):
            
            
               (i) za osliča (Merluccius merluccius) in progastega bradača (Mullus spp.) v letih 2017 in 2018 do 7 %, v letu 2019 pa do 6 % celotnega letnega ulova navedenih vrst s plovili, ki uporabljajo vlečne mreže;
            
            
               (ii) za osliča (Merluccius merluccius) in progastega bradača (Mullus spp.) do 1 % celotnega letnega ulova navedenih vrst s plovili, ki uporabljajo zabodne mreže; in
            
            
               (iii) za dolgoostne rdeče kozice (Parapenaeus longirostris) v letih 2017 in 2018 do 7 %, v letu 2019 pa do 6 % celotnega letnega ulova te vrste s plovili, ki uporabljajo vlečne mreže.
            
            
               Člen 5
               Seznam plovil
            
            
               1.
                     Zadevne države članice v skladu z merili iz Priloge za vsak posamezen ribolov določijo plovila, za katera velja obveznost iztovarjanja.
            
            
               2.
                     Zadevne države članice do 31. decembra 2016 predložijo Komisiji in drugim državam članicam seznam vseh plovil, ki lovijo osliča, progastega bradača, morski list in dolgoostne rdeče kozice, prek varnega spletišča Unije za nadzor ribištva. Države članice navedene sezname posodabljajo.
            
         
         
            
               Člen 6
               Začetek veljavnosti in uporaba
            
            
               Ta uredba začne veljati dan po objavi v Uradnem listu Evropske unije.
            
            
               Uporablja se od 1. januarja 2017 do 31. decembra 2019.
            
            
               Ta uredba je v celoti zavezujoča in se neposredno uporablja v državah članicah.
            
            
            
               V Bruslju, 20.10.2016
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (
                  UL L 354, 28.12.2013, str. 22
                  ).
               
               
                  
                     (2)
                  
                        Uredba Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (
                  OJ L 409, 30.12.2006, p.11
                  ).
               
               
                  
                     (3)
                  
                        Poročila Znanstvenega, tehničnega in gospodarskega odbora za ribištvo (STECF) – Ocena skupnih priporočil v zvezi z obveznostjo iztovarjanja (STECF-16–10). 2016. Urad za publikacije Evropske unije, Luxembourg, EUR XXXX EN, JRC XXXX, XXX, str., na voljo 
                  tukaj
                  .
               
               
                  
                     (4)
                  
                        UL L 354, 28.12.2013, str. 22.
               
               
                  
                     (5)
                  
                        (i) načrt za zavržke pri vrstah pridnenega ribolova v Jadranskem morju (GSA 17 in 18) – skupno priporočilo skupine na visoki ravni ADRIATICA (Hrvaška, Italija in Slovenija), (ii) načrt za zavržke pri vrstah pridnenega ribolova v jugovzhodnem Sredozemskem morju (GSA 15, 16, 19, 20, 22, 23 in 25) – skupno priporočilo skupine na visoki ravni SUDESTMED (Ciper, Grčija, Italija in Malta) in (iii) načrt za zavržke pri vrstah pridnenega ribolova v zahodnem Sredozemskem morju (GSA 1, 2, 5, 6, 7, 8, 9, 10 in 11) – skupno priporočilo skupine na visoki ravni PESCAMED (Francija, Italija in Španija).
               
               
                  
                     (6)
                  
                        Uredba Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (
                  OJ L 409, 30.12.2006, p. 11
                  ).
               
               
                  
                     (7)
                  
                        Poročila Znanstvenega, tehničnega in gospodarskega odbora za ribištvo (STECF) – Ocena skupnih priporočil v zvezi z obveznostjo iztovarjanja (STECF-16–10). 2016. Urad za publikacije Evropske unije, Luxembourg, EUR XXXX EN, JRC XXXX, XXX, str., na voljo 
                  tukaj
                  .
               
               
                  
                     (8)
                  
                        Uredba (EU) št. 1343/2011 Evropskega parlamenta in Sveta z dne 13. decembra 2011 o nekaterih določbah za ribolov na območju Sporazuma GFCM (Generalne komisije za ribištvo v Sredozemlju) in spremembi Uredbe Sveta (ES) št. 1967/2006 o ukrepih za upravljanje za trajnostno izkoriščanje ribolovnih virov v Sredozemskem morju (UL L 347, 30.12.2011, str. 44).
               
               
                  
                     (9)
                  
                        Kode orodja, ki se uporabljajo v tej uredbi, ustrezajo kodam iz Priloge XI k Izvedbeni uredbi Komisije (EU) št. 404/2011 o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike. Za plovila, katerih dolžina čez vse (LOA) je manj kot 10 metrov, kode orodja, uporabljene v tej tabeli, ustrezajo kodam iz klasifikacije orodja FAO.
               
            
      
    ---documentbreak--- 
      
         
         
            
               PRILOGA
            
            
               1. Zahodno Sredozemsko morje
            
            
                     
                        Koda orodja
                     
                  
                  
                     
                        Ribolovno orodje
                     
                  
                  
                     
                        Obveznost iztovarjanja
                     
                  
               
                     
                        OTB, OTT, PTB, TBN, TBS, TB, OT, PT, TX
                     
                  
                  
                     
                        Vlečne mreže
                     
                  
                  
                     
                        Oslič in progasti bradač, če skupni iztovorjeni ulov na plovilo za navedeni vrsti v letih 2014 in 2015 obsega več kot 25 % skupnega iztovora vseh vrst za to plovilo.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Zabodne mreže in trislojne mreže
                     
                  
                  
                     
                        Oslič in progasti bradač, če skupni iztovorjeni ulov na plovilo za navedeni vrsti v letih 2014 in 2015 obsega več kot 25 % skupnega iztovora vseh vrst za to plovilo.
                     
                  
               
                     
                        LL, LLS, LLD, LX, LTL, LHP, LHM
                     
                  
                  
                     
                        Parangali
                     
                  
                  
                     
                        Oslič in progasti bradač, če skupni iztovorjeni ulov na plovilo za navedeni vrsti v letih 2014 in 2015 obsega več kot 25 % skupnega iztovora vseh vrst za to plovilo.
                     
                  
               
            
               2. Jadransko morje
            
            
                     
                        Koda orodja
                     
                  
                  
                     
                        Ribolovno orodje
                     
                  
                  
                     
                        Obveznost iztovarjanja
                     
                  
               
                     
                        OTB, OTT, PTB, TBN, TBS, TB, OT, PT, TX, TBB
                     
                  
                  
                     
                        Vlečne mreže
                     
                  
                  
                     
                        Oslič, progasti bradač in morski list, če skupni iztovorjeni ulov na plovilo za navedeni vrsti v letih 2014 in 2015 obsega več kot 25 % skupnega iztovora vseh vrst za to plovilo.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Zabodne mreže in trislojne mreže
                     
                  
                  
                     
                        Oslič, progasti bradač in morski list, če skupni iztovorjeni ulov na plovilo za navedeni vrsti v letih 2014 in 2015 obsega več kot 25 % skupnega iztovora vseh vrst za to plovilo.
                     
                  
               
            
               3. Jugovzhodno Sredozemsko morje
            
            
                     
                        Koda orodja
                     
                  
                  
                     
                        Ribolovno orodje
                     
                  
                  
                     
                        Obveznost iztovarjanja
                     
                  
               
                     
                        OTB, OTT, PTB, TBN, TBS, TB, OT, PT, TX 
                     
                  
                  
                     
                        Vlečne mreže
                     
                  
                  
                     
                        Oslič, progasti bradač in dolgoostne rdeče kozice, če skupni iztovorjeni ulov na plovilo za navedeni vrsti v letih 2014 in 2015 obsega več kot 25 % skupnega iztovora vseh vrst za to plovilo.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Zabodne mreže in trislojne mreže
                     
                  
                  
                     
                        Oslič in progasti bradač, če skupni iztovorjeni ulov na plovilo za navedeni vrsti v letih 2014 in 2015 obsega več kot 25 % skupnega iztovora vseh vrst za to plovilo.